|  |  |
| --- | --- |
|  | patvirtintaAkademinės tarybos 2020 m. gegužės 18 d. posėdžio nutarimu Nr. AT N-4 |

**STUDIJŲ PASIEKIMŲ VERTINIMO TVARKOS APRAŠAS**

**I SKYRIUS**

**BENDROJI DALIS**

1. Studijų pasiekimų vertinimo tvarkos aprašas (toliau – Aprašas) nustato dalyko (modulio) studijų pasiekimų vertinimo principus, atsiskaitymų organizavimo tvarką, studijų pasiekimų apskaitą Vilniaus kolegijoje (toliau – Kolegija).
2. Vertinimo tikslas – įvertinti studento pasiektus studijų rezultatus ir jų lygį bei teikti studentui grįžtamąją informaciją apie pasiekimus, daromą pažangą.
3. Šiame Apraše vartojamos sąvokos:
	1. **Akademinė skola** – pakartotinai per nustatytą laikotarpį nepasiektas dalyko (modulio) slenkstinis pasiekimų lygmuo, t. y. teigiamai neįvertintas bent vienas dalyko (modulio) apraše numatytas atsiskaitymas (tarpinis ir (ar) galutinis) ir negautas dalyko (modulio) baigiamasis įvertinimas.
	2. **Baigiamasis įvertinimas** – tarpinio (-ių) atsiskaitymo (-ų) ir galutinio atsiskaitymo įvertinimų, padaugintų iš jiems suteiktų svertinių koeficientų, suma.
	3. **Formuojamasis vertinimas** – nuolatinis vertinimas studijų proceso metu, kuris padeda numatyti perspektyvą, pastiprinti daromą pažangą, skatina studentus analizuoti esamus pasiekimus ar jų spragas.
	4. **Galutinis atsiskaitymas** – pasibaigus dalyko (modulio) studijoms pagal fakulteto dekano patvirtintą egzaminų tvarkaraštį organizuojamas studijų pasiekimų vertinimas – egzaminas ar studento savarankiškai atlikto darbo (projekto, praktikos ataskaitos) gynimas.
	5. **Kaupiamasis vertinimas** – dalyko (modulio) studijų rezultatais pagrįstas studijų pasiekimų vertinimas, kai baigiamasis įvertinimas gaunamas sudėjus kaupiamojo vertinimo dedamųjų (tarpinio (-ių) atsiskaitymo (-ų) ir galutinio atsiskaitymo) įvertinimus, padaugintus iš jiems suteiktų svertinių koeficientų.
	6. **Kolegialus vertinimas** – studijų pasiekimų vertinimas, kai studijų pasiekimus vertina komisija.
	7. **Kriterinis vertinimas** – dalyko (modulio) studijų rezultatais pagrįstas studijų pasiekimų vertinimas, kai studijų pasiekimų lygis nustatomas vadovaujantis dalyko (modulio) apraše numatytais vertinimo kriterijais.
	8. **Pakartotinis atsiskaitymas** – atsiskaitymas po paskirtos tarpinio ir (ar) galutinio atsiskaitymo datos, gavus neigiamą įvertinimą arba be pateisinamos priežasties neatvykus į atsiskaitymą.
	9. **Studijų pasiekimai** – studento pasiekti studijų rezultatai, kurie nustatomi dalyko (modulio) apraše numatytais būdais vertinant studijų dalyko (modulio) ar visos studijų programos rezultatų įgyvendinimą, priskiriant tam tikram pasiekimo lygmeniui.
	10. **Studijų rezultatai** – teiginiai, nusakantys, ką studentas turėtų žinoti, suprasti ir gebėti, baigęs studijų dalyką (modulį) ir (ar) studijų programą.
	11. **Tarpinis atsiskaitymas** – studijų pasiekimų vertinimas, organizuojamas studijuojant dalyką (modulį).

**II SKYRIUS**

**STUDIJŲ PASIEKIMŲ VERTINIMO PRINCIPAI**

1. Kolegijoje, vertinant studentų studijų pasiekimus, vadovaujamasi šiais principais:
	1. Tinkamumo ir pagrįstumo – vertinimas turi tiesiogiai sietis su studijų programos studijų rezultatais ir įvertinti pagrindinius dėstomo ir studijuojamo dalyko (modulio) aspektus.
	2. Patikimumo – vertinimo rezultatas turi parodyti studijų rezultatų pasiekimą. Skirtingi vertintojai turi gauti tą patį vertinimo rezultatą. Vertinimo rezultatai negali kisti dėl individualaus ar grupės pasirengimo lygio, vertintojų požiūrių skirtumų ar išskirtinių sąlygų tam tikrai grupei.
	3. Įtraukumo – vertinimas turi matuoti to paties studijų rezultato pasiektumą, bet būti lanksčiai pritaikomas prie skirtingų (individualių) mokymosi poreikių (negalios, tempo, mokymosi stiliaus ir t. t.); vertinimo būdų alternatyvos kiekvienam studentui turi suteikti vienodas galimybes pademonstruoti, kokiu lygiu jis yra pasiekęs studijų rezultatus.
2. Studentų dalyvavimas studijų tvarkaraštyje numatytose dalyko (modulio) teorinėse paskaitose, praktiniuose užsiėmimuose, pratybose, išvykstamuosiuose vizituose, seminaruose ir kt. (toliau – užsiėmimas) yra privalomas. Studento nedalyvavimas dalyko (modulio) užsiėmimuose neatleidžia jo nuo atsakomybės savarankiškai atlikti ir iki dėstytojo paskirto laiko atsiskaityti užduotis, pateiktas per užsiėmimus. Vadovaujantis Vilniaus kolegijos Studijų tvarkos 66, 68.3 ir 73 punktais, už nedalyvavimą užsiėmimuose dekano arba direktoriaus įsakymu studentui gali būti sustabdytas arba nutrauktas stipendijos mokėjimas.

*Punkto pakeitimas*:

*2024 m. birželio 5 d. Akademinės tarybos nutarimas Nr. AT N-7.*

1. Studento pasiekti studijų rezultatai baigus dalyką (modulį) vertinami balais priskiriant juos studijų pasiekimų lygmeniui (1 priedas). Dešimtbalė studijų rezultatų vertinimo skalė taikoma visiems balu vertinamiems atsiskaitymams ir su dalykų (modulių) pasiekimų lygmenimis susiejama taip: puikus studijų pasiekimų lygmuo – 10 ir 9; tipinis studijų pasiekimų lygmuo – 8 ir 7; slenkstinis studijų pasiekimų lygmuo – 6 ir 5. Asmeniui, studijavusiam kitoje Lietuvos ar užsienio aukštojoje mokykloje, dalykų (modulių) studijų rezultatai gali būti įvertinti ,,įskaityta“. Juos įskaičius Kolegijoje, vertinama kaip ,,įskaityta“.
2. Dalyke (modulyje) gali būti taikomas ir formuojamasis vertinimas, kurio pagrindu studento pasiekimai nevertinami balu. Formuojamojo vertinimo metu dėstytojas studentams teikia nuolatinį konstruktyvų grįžtamąjį ryšį (raštu ir (ar) žodžiu) apie mokymosi pasiekimus ir padarytą pažangą.
3. Vertinant studentų, turinčių specialiųjų poreikių (regos, klausos, judėjimo ar kt. negalią), studijų pasiekimus, taikomos lanksčios pasiekimų vertinimo formos, prisiderinama prie šių asmenų galimybių (pvz., padidinant egzaminų užduočių šriftą, pailginant studijų pasiekimų vertinimui skirtą laiką ir kt.). Studentui pateikus prašymą dėl studijų proceso individualizavimo, Individualizuoto studijų proceso, atsižvelgiant į studento individualiuosius poreikius, organizavimo tvarkos aprašo nustatyta tvarka, fakulteto Studijų skyrius apie tai informuoja dėstytojus ir pagal poreikį inicijuoja rekomendacijų parengimą. Pagal galimybes suteikiamos studijų pasiekimų vertinimui reikalingos priemonės ir užtikrinamas studijų pasiekimų vertinimo vietos pritaikymas.

*Punkto pakeitimas:*

*2025 m. birželio 4 d. Akademinės tarybos nutarimas Nr. AT N – 7.*

**III SKYRIUS**

**STUDIJŲ PASIEKIMŲ VERTINIMO ORGANIZAVIMAS**

1. Studijų pasiekimams vertinti taikomi vertinimo būdai numatyti dalyko (modulio) apraše. Dalyko (modulio) studijos baigiamos egzaminu arba studento savarankiškai atliktu darbu (projektu, praktikos ataskaita).
2. Studijų programos komitetas gali nustatyti dalykus (modulius), kurių negalima studijuoti, prieš tai neatsiskaičius šių dalykų (modulių) studijoms privalomų dalykų (modulių).
3. Siekiant užtikrinti nuolatinį studentų darbą per visą studijų semestrą, Kolegijoje taikomas kaupiamasis ir kriterinis vertinimas, kurio struktūra ir kriterijai apibrėžti dalyko (modulio) apraše.
4. Dėstytojas, pradėdamas dėstyti dalyką (modulį), pristato studentams dalyko (modulio) programą, supažindina su dalyko (modulio) tikslu, siekiamais studijų rezultatais, paaiškina vertinimo struktūrą ir kriterijus, aptaria akademinio sąžiningumo principus.
5. Pradėjus dalyko (modulio) studijas studijų pasiekimų vertinimo struktūra ir kriterijai negali būti keičiami.
6. Dalyko (modulio) tarpinių atsiskaitymų skaičių ir jų svertinius koeficientus pasirenka dalyką (modulį) dėstantis (-ys) dėstytojas (-ai), rengdamas (-i) dalyko (modulio) aprašą. Tarpinis atsiskaitymas gali būti sudarytas iš kelių mažesnės apimties užduočių (pvz.: laboratorinių darbų gynimas, pasiekimų aplankas ir kt.), kurių įvertinimai sumuojami ir vertinimo formulėje skaičiuojami kaip vienas išvestinis balas. Rekomenduojama, kad tarpinio atsiskaitymo svertinis koeficientas būtų ne mažesnis kaip 0,2, o galutinio atsiskaitymo – ne mažesnis kaip 0,4 dalyko (modulio) baigiamojo įvertinimo. Dėstytojas gali taikyti papildomą vertinimo formą „aktyvi veikla dalyke (modulyje)“, kurios svertinis koeficientas yra ne didesnis kaip 0,1. Aktyvi studentų veikla dalyke (modulyje) gali būti vertinama integruojant įvairias studentų įdirbio reikalaujančias užduotis (pasirengimas ir dalyvavimas diskusijose, debatuose, pasirengimas atvejo analizei ir pan.).

 *Punkto pakeitimas*:

*2024 m. birželio 5 d. Akademinės tarybos nutarimas Nr. AT N-7.*

1. Iki einamojo semestro pabaigos teigiamai neįvertinus bent vieno atsiskaitymo (tarpinio ir (ar) galutinio), numatyto dalyko (modulio) apraše, baigiamasis įvertinimas nevedamas ir tai laikoma akademine skola.
2. Jei dalyko (modulio) studijos trunka kelis semestrus, kiekvieno semestro baigiamojo įvertinimo struktūra turi atitikti šio Aprašo nurodytą tvarką. Baigiamąjį dalyko (modulio) įvertinimą sudaro visų semestrų baigiamųjų įvertinimų, padaugintų iš jiems suteiktų svertinių koeficientų, suma.
3. Dalyko (modulio) studijų pasiekimus vertina dalyko (modulio) dėstytojas ar dėstytojai. Jei studijoms vadovavęs dėstytojas dėl ligos ar kitų svarbių priežasčių studijų pasiekimų vertinti negali, programą kuruojančios katedros vedėjo teikimu fakulteto dekanas skiria kitą dėstytoją. Motyvuotu studentų ar dėstytojo prašymu dekanas gali sudaryti vertinimo komisiją.
4. Studijų dalyko (modulio) pasiekimų, pateiktų vizualia, garsine forma arba žodžiu, vertinimui gali būti taikomas kolegialus vertinimas. Studijų programą kuruojančios katedros vedėjo teikimu fakulteto dekano įsakymu sudaroma tam tikros studijų krypties dėstytojų komisija.
5. Studentui, dėl svarbių priežasčių negalinčiam dalyvauti galutiniame atsiskaityme, fakulteto dekanas gali leisti atsiskaityti iki egzaminų sesijos pradžios (modulio pabaigos). Studentas turi būti gavęs teigiamą (-us) dalyko (modulio) tarpinį (-ius) įvertinimą (-us) ir pateikti su dalyko (modulio) dėstytoju (-ais) suderintą prašymą fakulteto dekanui ne vėliau kaip likus dviem savaitėms iki numatytos galutinio atsiskaitymo datos.
6. Dalykų (modulių) pakartotiniai atsiskaitymai:
	1. Pakartotinai atsiskaityti, jei netaikoma Aprašo 20.2 papunktyje nurodytos sąlygos, leidžiama du kartus iki einamojo semestro pabaigos dėstytojo paskirtu laiku. Pirmasis pakartotinis atsiskaitymas yra nemokamas, už antrąjį atsiskaitymą mokama Kolegijos nustatyto dydžio įmoka.
	2. Pakartotinai atsiskaityti neleidžiama, jeigu studentas:

20.2.1. prieš tai bandė atsiskaityti nesąžiningai;

20.2.2. be pateisinamų priežasčių neatliko praktikos;

20.2.3. gavo nepatenkinamą praktikos vadovo (mentoriaus) institucijoje įvertinimą.

*Punkto pakeitimas*:

*2021 m. birželio 16 d. Akademinės tarybos nutarimas Nr. AT N-5.*

* 1. Pakartotiniams atsiskaitymams dėstytojas parengia naujas ar papildomas užduotis, arba nurodo atlikti per semestrą paskirtus darbus.
	2. Atsiskaitymo įvertinimu laikomas per pakartotinį atsiskaitymą gautas įvertinimas.
	3. Studentas, gavęs teigiamą tarpinio ir (ar) galutinio atsiskaitymų įvertinimą, negali jo pagerinti, išskyrus Vilniaus kolegijos Studijų tvarkos 23.7 papunktyje numatytus atvejus.

*Punkto pakeitimas*:

*2024 m. birželio 5 d. Akademinės tarybos nutarimas Nr. AT N-7.*

1. Studentas kiekvieną laiku neatliktą ar neigiamai įvertintą atsiskaitymą kito semestro metu gali perlaikyti vieną kartą akademinių skolų laikymo tvarkaraštyje numatytu laiku. Už kiekvieną atsiskaitymo laikymą mokama Kolegijos nustatyto dydžio įmoka.

*Punkto pakeitimas*:

*2024 m. birželio 5 d. Akademinės tarybos nutarimas Nr. AT N-7.*

1. Studentams akademines skolas leidžiama likviduoti kitame studijų semestre akademinių skolų laikymo tvarkaraštyje numatytu metu, o paskutiniame studijų semestre – ne vėliau kaip per dvi savaites nuo baigiamojo darbo (projekto) rengimo pradžios, numatytos studijų grafike.

*Punkto pakeitimai:*

*2023 m. gegužės 10 d. Akademinės tarybos nutarimas Nr. AT N-5;*

*2024 m. birželio 5 d. Akademinės tarybos nutarimas Nr. AT N-7.*

1. Studentams leidžiama perlaikyti ne daugiau kaip 15 studijų kreditų apimties akademinių skolų. Jeigu akademinės skolos lieka nelikviduotos pasibaigus nustatytam terminui, fakulteto dekanas gali leisti jas likviduoti kartojant dalyko (modulio) kursą ir sumokėjus už studijų kreditus. Akademinių skolų likvidavimo terminas atidedamas 1 metams.

*Punkto pakeitimas*:

*2024 m. birželio 5 d. Akademinės tarybos nutarimas Nr. AT N-7.*

231. Studentams, be pateisinamos priežasties praleidusiems daugiau dalyko (modulio) užsiėmimų nei Studijų krypties komiteto teikimu patvirtino fakulteto dekanas, neleidžiama dalyvauti studijų dalyko (modulio) galutiniame atsiskaityme. Baigiamasis įvertinimas nevedamas, studentui fiksuojama akademinė skola. Šią akademinę skolą leidžiama likviduoti kartojant dalyko (modulio) kursą, mokant už studijų kreditus. Akademinių skolų likvidavimo terminas atidedamas 1 metams.

*Papildyta punktu*:

*2024 m. birželio 5 d. Akademinės tarybos nutarimas Nr. AT N-7.*

1. Studentai, laiku nelikvidavę akademinių skolų, šalinami iš Kolegijos.
2. Dalykų (modulių) atsiskaitymų atidėjimas:
	1. Studentas, negalintis atvykti į tarpinį ar galutinį atsiskaitymą dėl ligos arba kitos svarbios priežasties, per 3 darbo dienas nuo numatytos atsiskaitymo dienos pats arba jo įgaliotas asmuo turi pranešti neatvykimo priežastį dėstytojui arba fakulteto Studijų skyriaus vedėjui ir, gavęs pateisinamąjį dokumentą, nedelsdamas jį pateikti. Tokiu atveju studentui leidžiama atsiskaityti dėstytojo nurodytu laiku iki einamojo semestro pabaigos.
	2. Studentas, neturintis galimybių dėl ligos arba kitos svarbios priežasties atsiskaityti iki einamojo semestro pabaigos, per 3 darbo dienas nuo numatytos atsiskaitymo dienos pats arba jo įgaliotas asmuo turi pranešti neatvykimo priežastį dėstytojui ir fakulteto Studijų skyriaus vedėjui ir, gavęs pateisinamąjį dokumentą, nedelsdamas jį pateikti. Įvertinus priežastį, fakulteto dekano įsakymu atsiskaitymas gali būti atidėtas ne ilgiau kaip iki kito semestro pabaigos. Dekano įsakymai dėl atsiskaitymų atidėjimo turi būti parengti ir įsigalioti ne vėliau kaip iki einamojo semestro pabaigos. Studentas per atidėtą laikotarpį privalo atsiskaityti dėstytojo paskirtu laiku.

**IV SKYRIUS**

**AKADEMINIS SĄŽININGUMAS VERTINANT STUDIJŲ PASIEKIMUS**

1. Dalyko (modulio) dėstytojas (vertinimo komisija) ir studentai privalo imtis visų priemonių, užtikrinančių studentų akademinį sąžiningumą.
2. Nesąžiningumo atvejų prevencijai, vykdant tarpinius ir galutinius atsiskaitymus, fakulteto prodekanas gali papildomai skirti dėstytojus ar kreiptis į Studentų atstovybę dėl studentų skyrimo atsiskaitymui stebėti.
3. Dalyko (modulio) dėstytojas iki atsiskaitymo turi informuoti studentus apie leistinas ir draudžiamas naudoti priemones, šaltinius ar įrangą. Neleistinų priemonių, šaltinių ar įrangos turėjimas per atsiskaitymą pripažįstamas pakankamu įrodymu, kad studentas šiomis priemonėmis naudojosi. Nesąžiningumu per atsiskaitymą laikomas nusirašymas nuo kito studento darbo, neleistinos pagalbos gavimas, neleistinos pagalbos suteikimas kitam studentui.
4. Dėstytojui įtarus, kad studentas naudojasi neleistinais šaltiniais, priemonėmis ar įranga, studentas turi padėti dėstytojui išsklaidyti įtarimus. Studento nesutikimas bendradarbiauti vertinamas kaip jo nesąžiningumo įrodymas.
5. Nustačius nesąžiningumo faktą, studento atsiskaitymas nutraukiamas.
6. Dėstytojas apie akademinio nesąžiningumo faktą iš savo tarnybinio el. pašto per vieną darbo dieną turi pranešti fakulteto dekanui. Dekanas parengia teikimą direktoriui dėl drausminės nuobaudos skyrimo ir apie akademinio nesąžiningumo faktą informuoja Akademinės etikos komitetą.

*Punkto pakeitimas*:

*2022 m. spalio 12 d. Akademinės tarybos nutarimas Nr. AT N-12.*

1. Studentas, įtariamas akademiniu nesąžiningumu, turi pateikti fakulteto dekanui raštišką paaiškinimą.
2. Į studijų žiniaraštį įrašoma „akademinis nesąžiningumas“. Jei vyksta tolesni dalyko (modulio) užsiėmimai ir atsiskaitymai, studentui leidžiama juose dalyvauti, tačiau baigiamasis įvertinimas nevedamas, studentui fiksuojama akademinė skola.
3. Nustačius studento akademinį nesąžiningumą, direktorius fakulteto dekano teikimu skiria studentui Vilniaus kolegijos Studijų tvarkos 71 punkte numatytas drausmines nuobaudas.

*Punkto pakeitimas*:

*2024 m. birželio 5 d. Akademinės tarybos nutarimas Nr. AT N-7.*

**V SKYRIUS**

**STUDIJŲ PASIEKIMŲ APSKAITA**

1. Dalyko (modulio) įvertinimai Akademinėje informacinėje sistemoje paskelbiami per 5 darbo dienas, neįskaitant atsiskaitymo dienos. Baigiamasis įvertinimas paskelbiamas ne vėliau kaip kitą darbo dieną pasibaigus egzaminų sesijai (modulio studijoms).
2. Paskelbęs įvertinimus, dalyko (modulio) dėstytojas jo nurodytu laiku turi supažindinti besidominčius studentus su pagrindiniais jų darbo trūkumais ir klaidomis.
3. Įvertinimai studentams skelbiami ir aptariami laikantis akademinės etikos normų ir vadovaujantis Lietuvos Respublikos asmens duomenų apsaugą reglamentuojančiais teisės aktais.
4. Tarpinių ir galutinių atsiskaitymų įvertinimai fiksuojami balais žiniaraštyje. Jeigu studentas į atsiskaitymą neatvyko dėl pateisinamos priežasties ir nustatytu laikotarpiu pateikė neatvykimo priežastis įrodantį dokumentą, vietoje įvertinimo įrašoma žyma „pateisinama priežastis“, jeigu tokios priežasties nėra arba studentas nepateikė ją įrodančių dokumentų, vietoje įvertinimo įrašoma žyma „neatvyko“. Užfiksavus akademinio nesąžiningumo atvejį, įvertinimo vietoje įrašoma žyma „akademinis nesąžiningumas“. Jei vadovaujantis Aprašo 15 punktu baigiamasis įvertinimas nevedamas, įrašoma žyma „neatsiskaitė“.
5. Dalykų, susidariusių dėl dalykų (modulių) kreditų skirtumų, atidėtų atsiskaitymų ir akademinių skolų įvertinimai fiksuojami balais akademinių atsiskaitymų lapeliuose (2 priedas), kurie registruojami fakulteto Studijų skyriuje.

*Punkto pakeitimas*:

*2024 m. birželio 5 d. Akademinės tarybos nutarimas Nr. AT N-7.*

1. Dėstytojas, aptikęs įvertinimo klaidą žiniaraštyje, raštu arba el. paštu kreipiasi į fakulteto Studijų skyriaus atsakingą darbuotoją, kuris ištaiso klaidą. Apie tai, kad klaida buvo pastebėta ir ištaisyta, dėstytojas praneša studentui.
2. Studentai, aptikę įvertinimo klaidą žiniaraštyje, informuoja dalyko (modulio) dėstytoją. Dėstytojas raštu arba el. paštu kreipiasi į fakulteto Studijų skyriaus atsakingą darbuotoją, kuris ištaiso klaidą. Apie klaidos ištaisymą studentą informuoja dėstytojas.

**VI SKYRIUS**

**BAIGIAMOSIOS NUOSTATOS**

1. Studentas, nesutinkantis su studijų pasiekimų įvertinimu, turi teisę ne vėliau kaip per 3 darbo dienas nuo įvertinimo paskelbimo pateikti apeliaciją fakulteto dekanui. Apeliacijų pateikimo, apeliacinės komisijos sudarymo, apeliacijų nagrinėjimo ir sprendimų priėmimo tvarką reglamentuoja Kolegijos apeliacijų nuostatai.
2. Aprašas taikomas Kolegijos studentams ir klausytojams.
3. Aprašas netaikomas neformaliojo švietimo ir savišvietos būdu įgytų kompetencijų vertinimui.

\_\_\_\_\_\_\_\_\_\_\_\_\_\_\_\_\_\_\_\_\_